Aardbewing: Pasgebore baba uit puin geredDie pasgebore baba is die enigste oorlewende van haar onmiddellike gesin (Foto: Rami al Sayed/AFP) Die familie van ŉ pasgebore baba het haar lewend uit die puin van ŉ huis in noordelike Sirië gered. Sy was nog steeds met die naelstring aan haar ma verbind, wat in Maandag se groot aardbewing oorlede is, het ŉ lid van die familie gesê. Die baba is die enigste oorlewende van haar onmiddellike gesin. Die res is almal dood toe Sirië en naburige Turkye deur ŉ aardbewing van 7.8 getref is. Die gesin se huis is verwoes in die rebellebeheerde dorp Jindayris, het Khalil al-Suwadi gesê. “Ons het ŉ stem gehoor terwyl ons gegrawe het,” het Suwadi Dinsdag aan AFP gesê. “Ons het die baba met die naelstring gevind, so ons het dit geknip en haar na die hospitaal geneem.” Video van die redding het wyd op sosiale media versprei. Die beeldmateriaal wys hoe ŉ man van die puin van ŉ vierverdiepinggebou weghardloop met ŉ klein baba in sy arms. ŉ Tweede man hardloop na hom toe met ŉ kombers om die babatjie warm te hou in sub-zero temperature. ŉ Derde roep vir ŉ motor om haar na ŉ hospitaal te neem. Die baba is na ŉ hospitaal in Afrin geneem terwyl die res van die familie oor die volgende paar uur die liggame van haar pa Abdullah, ma Afraa, vier sibbe en ŉ tannie uit die puin gehaal het. Hulle liggame is op die vloer van ŉ nabygeleë familielid se huis laat lê voor ŉ gesamentlike begrafnis Dinsdag gehou is. Suwadi sê Abdulla is sy neef en hy is met sy suster getroud. Aardbewing-slagoffers op soek na familielede in Hatay, ŉ dag ná die aardbewing van 7.8 Sirië en Turkye getref het. (Foto: Bulent Kilic/AFP) Die huis is een van 50 in Jindayris wat deur die aardbewing verwoes is, het ŉ AFP-korrespondent berig. Reg oor Sirië is meer as 1 600 mense dood, bykomend tot die meer as 3 400 wat in Turkye oorlede is, het owerhede gesê. Sowat 800 mense is in rebellebeheerde dorpe en stede oorlede. Die baba is in Afrin op ŉ drup geplaas. Haar lyfie het beserings opgedoen en ŉ verband is om haar linkergewrig gedraai. Haar voorkop en vingers was nog blou van die snerpende koue terwyl pediater Hani Maarouf haar gemonitor het. “Sy is nou stabiel,” het Maarouf gesê, maar bygevoeg sy het in ŉ slegte toestand by die hospitaal aangekom. “Sy het verskeie kneusplekke en snyplekke reg oor haar lyfie opgedoen. Sy het ook verkluiming opgedoen. Ons moes haar liggaamstemperatuur verhoog en kalsium toedien.” Jindayris is in 2018 deur Turkse en Siriese rebelle beset. Koerdiese magte is uit die Afrin-streek verdryf. Die streek maak staat op hulp van Turkye en het nie die kennis of mannekrag om self ŉ doeltreffende noodreddingsreaksie van stapel te stuur nie. Met Turkse nieregeringsorganisasies wat oor die grens nog besig is met reddingspogings, is die soeke na oorlewendes in Siriese dorpe soos Jindayris vertraag. Volgens die White Helmets-reddingsgroep, wat in rebellegebiede in Sirië aktief is, is meer as 210 geboue in dié gebiede verwoes. Sowat 520 is gedeeltelik verwoes en duisende is beskadig. “Ons doen ŉ beroep op alle humanitêre organisasies en internasionale liggame om ondersteuning en hulp te verskaf,” het die White Helmets op Twitter gesê. “Daar is baie min tyd oor. Honderde is nog onder die puin vasgekeer. Elke sekonde kan ŉ lewe beteken.” Maroela Media het vroeër berig oor Suid-Afrikaners wat ook in die aardbewing was. Klik hier om meer te lees. #Afrin #Syria A baby was born while his mother was being rescued from the rubble as a result of the earthquake that occurred today. pic.twitter.com/SOSuta5LAW — Hoshang Hassan (@HoshangHesen) February 6, 2023